એક રિપોર્ટ અનુસાર, ગુજરાતમાં ૧૮ થી ૩૦ વર્ષની યુવતીઓ જ સૌથી વધુ બળાત્કારનો ભોગ બની છે. બળાત્કારનો ભોગ બનનારી ૧૨ થી ૧૮ વર્ષની છોકરીઓની સંખ્યા પણ વધુ છે. બળાત્કાર જ નહીં, છેડતીનાં કિસ્સા પણ ગુજરાતમાં વધી રહ્યાં છે. આ જોતાં યુવતીઓ અસલામતી અનુભવી રહી છે તેવુ ચિત્ર ખડુ થયું છે. મોટાભાગે પરિચિત, સંબંધી, મિત્રો જ બળાત્કારનાં આરોપીઓ હોવાનું સામે આવે છે. નેશનલ ક્રાઇમ રેકર્ડ બ્યુરોનાં ૨૦૧૬નાં રિપોર્ટ અનુસાર, ગુજરાતમાં બળાત્કારનાં ૯૮૨ કેસો નોંધાયાં હતાં. જેમાં ૧૧ કેસોમાં બળાત્કાર કરનાર સહકર્મચારી, ૧૨ કેસોમાં મિત્ર, ૨૨૪ કેસોમાં પરિચિત હતાં. જયારે સૌથી વધુ ૩૬૫ કેસોમાં એવુ જાણવા મળ્યુ કે, લગ્ન કરવાની લાલચ આપી પિડીતા સાથે બળાત્કાર ગુજારાયો હતો. ૨૧ કિસ્સામાં તો પિડીતા પર ખુદનાં પિતા, પુત્ર, પતિ અને ભાઇએ જ બળાત્કાર ગુજાર્યો હતો. તો, ૩૯ કિસ્સામાં સગાસબંધીએ જ પિડીતા પર બળાત્કાર કર્યો હતો. ૨૯૨ બળાત્કારનાં કેસોમાં આરોપી પિડીતાનાં પાડોશી હતાં. આમ, બળાત્કારનાં કિસ્સાઓમાં મોટાભાગે પરિચીત, સગાસબંધી, મિત્રો અને પાડોશી જ આરોપીઓ હોય છે. ઉલ્લેખનીય છે કે, વર્ષ ૨૦૧૬માં ગુજરાતમાં ગેંગરેપના કુલ ૧૪ કેસો નોંધાયા હતાં.